Ego frater Oliuerus domorum milicie templi in Francia perceptor. Notum facio presentibus et futuris quod de assensu et uoluntate fratrum nostrorum de omnibus uineis et terris arabilibus quas possidemus in territorio diuionensi, tenemur reddere singulis annis pro decima ecclesie sancti Stephani diuionensis tantummodo tria modia uini receptibilis tempore uindemiarum in cupa percipienda et unam minam bladi receptibilis medietatem frumenti et medietatem auene. De omnibus uero uineis et terris quas in decimatione dicte ecclesie deinceps acquisierimus tenebimur predicte ecclesie secundum consuetudinem diuionensem decimas persoluere annuatim. Quod ut ratum et stabile perpetuis temporibus perseueret presentem cartam tradidimus iam dicte ecclesie sigilli nostri munimine roboratam. Actum anno Domini m° cc° X° nono die martis prima dominica qua cantatur letare Ierusalem.